Godofredo S. Reyes

Ni Godofredo S. Reyes (Nobiembre 8, 1918 – Hulio 5, 2009) maysa idi a magngagas, politiko, mannaniw ket beterano iti Maikadua a Gubat iti Sangalubongan.

## Kabibiag
Nayanak iti Santa Maria, Ilocos Sur idi Nobiembre 8, 1918. 

Daydi Dionisio Reyes maysa a nars a kaunaan a nagturpos iti Unibersidad ti Filipinas ti amana ken daydi Encarnacion Sebastian, maysa a manursuro ti inana. Nagturpos iti Kolehio ti Medisina iti Unibersidad ti Filipinas idi 1943, maika-7 iti medical board examinations, inkallaysana ni Dedicacion Agatep, maysa met laeng a doktor iti medisina ken board topnotcher a nagturpos iti Unibersidad ti Santo Tomas kas Magna Cum Laude iti Medisina ken Summa Cum Laude iti Edukasion, idi Marso 29, 1951 .

Idi Maikadua a Gubat iti Sangalubongan, nagserbi a kas siruhano iti ranggo a kas Primero Teniente iti Umuna a Batalion, Rehimento ti Maika-66 nga Impanteria, Buyot ti Mankomunidad ti Filipinas (Fuerza Armada ti Estados Unidos iti Filipinas - Amianan ti Luzon (FAEUF-AL), maysa a gunglo ti militar ken gerilia nga aktibo iti Filipinas kalpasan ti panangsakup ti Hapon. 

Kalpasan ti gubat, nagserserbi a kas doktor ken siruhano iti mata kadagiti napapanglaw iti Klinika Reyes iti ilina a Santa Maria, Ilocos a binangonna, ken naaddaan iti sanga kalpasanna idiay Cuyapo, Nueva Ecija, ken Villasis ken Urdaneta ken Rosales, Pangasinan. Dinutokan ni Presidete Marcos iti Medical Board of Examiners ken nagbalin a mangipangulo manipud 1969 aginggana idi 1971. Nabutosan kalpasanna a kas delegado iti 1971 Constitutional Convention a nagpaayanna a kas Chairman ti Committee on Health ken iti Committee on Languages. Impirmana ti naganna babaen ti bukodna a dara iti nasao a Konstitusion. 

Iti serbisio publiko, nagserbi a kas mayor ti Santa Maria idi 1947 aginggana idi 1951 ken nabutosan manen idi 1955. Nabutosan kalpasanna kas Representante a mangibagi iti Maika-2 a distrito ti Ilocos Sur iti Maika-4 a kongreso idi 1957 agingga idi 1961. Nabutosan a gobernador iti Ilocos Sur idi 1960 agingga idi 1963 ken kas bise gobernador manipud 1980 agingga idi 1986. 

Nagdirektor iti Manila Hotel, nag-bise presidente iti Veterans Federation of the Philippines ken nagdirektor iti Philippine Veterans Bank. Pinundarna ti Saint Mary's College a nagpaayanna a Chairman ken Presidente, ken ti  Rural Bank of Sta. Maria, Ilocos Sur a nagpaayanna a Mangipangulo ken Presidente. Isu pay ti nangirusat iti pannakagatang ti lote a nakaipatakeran iti opisina ti Philippine College of Surgeons iti sango ti SM North.

Kas mabigbig a siruhano, fellow iti Philippine College of Surgeon (PCS) ken iti International College of Surgeons (FICS).

Napadayawan a kas mabigbig keng kangrunaan a nagturpos iti UP, pinadayawan ni Santo Papa a kas Knight of the St. Sylvester, UMPIL kas kangrunaan a mannurat nga Ilokano, ken ti GUMIL Filipinas iti Pedro Bukaneg Award. Pinadayawan pay ti Philippine Medical Association iti Dr. Jose P. Rizal Award ken kas Physician of the Year.

Laureado a mannaniw, nakoronaan babaen ni Dona Josefa Edralin Marcos. Mabigbig a kas kangrunaan a dumadaniw idi panawenna, maaw-awis a mangdaniw kadagiti reina iti nadumaduma a probinsia ken iti ballasiw-taaw. Kinabukaneganna pay dagiti kapadana a nalalaing a mannaniw.

Sinurat ni Eliseo B. Contillo ti pakasaritaan ti biagna a Tan-ok ti Kailokuan nga impablaak ti GUMIL Metro Manila idi 2002 ken naipatarusen iti Ingles babaen ken ni Paul Zafaralla.

## Dagiti nagibasaran